GRAAD R fotos
Met hierdie waardes as fondament, verbind almal wat by Hennopspark betrokke is, hulle graag aan die volgende: 'n HENNOPSPARKER
Om liefde te lééf is Laerskool Hennopspark se kernbesigheid. Personeel wat 'n onblusbare liefde vir hulle werk en roeping uitstraal, kan kinders motiveer om passievol te dink oor hulle eie doelwitte en die ontwikkeling van hulle moontlikhede. Kinders leer oorwegend deur modellering en daarom is dit belangrik dat die personeel van 'n skool in hulle omgaan met kinders, begrip en empatie sal uitstraal. Liefde is 'n werkwoord en deur dit in opregtheid uit te leef, maak mens dissipels van hulle wat God aan jou toevertrou het.
Respek is 'n gesindheid en die basis van 'n gesonde samelewing. Die betoning van respek word nie bepaal deur emosie nie, dit word onvoorwaardelik gegee. Die ware koste van respek is prysloos, dit hoef nie verdien te word nie. Dit het Jesus deur Sy lewe en leer aan ons bewys.
Dit is nie net 'n persoonlike saak nie, dit raak die ouers, kinders en samelewing van Laerskool Hennopspark. Dit beteken om na die stem van die Heilige Gees te luister en daarvolgens te lewe en te werk. Geloof is 'n vaste vertroue op God deur gehoorsaamheid aan Hom in goeie en slegte tye. Wanneer ons elke nou-en-dan terugkyk, weet ons dat God ons geseën het, dinge het goed uitgewerk, al het dit soms nie so gevoel nie en al was die stryd soms lank en swaar. Hy was deur alles met ons. Só stap ons met ons kinders 'n pad van geloof. Geloof is om deur Christus te lewe!
Uitnemendheid begin by die stel van doelwitte wat groot genoeg is, sodat dit die moeite werd is om na te streef. Doelwitte wat 'n beduidende verskil kan maak in die uitvoer van ons planne en om ons kinders se moontlikhede optimaal te verwesenlik.
Om uitnemendheid te bereik impliseer dissipline, uithouvermoë, die daaglikse inoefening van vaardighede en 'n bereidheid om te leer sodat innerlike groei kan plaasvind. In die opvoedingsituasie verg dit geduld, begrip en insig om kinders sodoende te begelei dat hulle, hulle persoonlike doelwitte en drome kan nastreef deur 'n groeiproses so uitnemendheid bereik.
God stel meer belang in ons Goddelike karakter as in ons reputasie en aardse skatte. Integriteit verwys na ons innerlike karakter en die manier wat ons ons gelykvormigheid aan God uitleef, al is ons gedrag nie sigbaar vir ander mense nie. Opregtheid, eerlikheid, deursigtigheid, getrouheid aan wie jy is… Dit is sommige van die beginsels van integriteit. Dit beteken ook om te staan vir dit waarin jy glo en nie te konformeer onder groepsdruk nie. Dit vra ook van jou om eerlik met jouself te wees ten opsigte van jou persoonlikheid. Integriteit is nie te koop nie, dis 'n besluit om te neem.